Wat is Mthethwa se plan met geskiedenis? | Netwerk24
Deur Hugo Vermeulen 01 Desember 2020 05:01
Die oproep dat geskiedenis 'n verpligte hoërskoolvak moet wees, het oor die afgelope klompie jare herhaaldelik opgeklink. Dié nuutste plan van Nathi Mthethwa, minister van sport, kuns en kultuur, is steeds onprakties en ondeurdag. Daar is verskeie vrae.
Kan die kurrikulum op volledigheid aanspraak maak? Wie se geskiedenis gaan beklemtoon word? Is daar genoeg tyd in die skooljaar vir hierdie inhoudgelaaide leerarea om verder uitgebrei te word? Wanneer gaan die opvoeders opgelei word? Waar gaan die nuwe geskiedenisonderwysers vandaan kom? Is daar geld vir hierdie plan?
Die oor- en onderbeklemtoning van sekere geskiedenis-aspekte is reeds uitgewys, ook die neiging om aspekte in 'n beter of swakker lig te stel as wat dit werklik is. Geskiedenis kan wedersydse erkenning en respek tussen gemeenskappe bevorder, óf die teendeel bereik.
Berus Mthethwa se plan op goed opgeleide onderwysers wat deur gehalte-onderrig denkende leerlinge met 'n gebalanseerde historiese perspektief die wêreld instuur?